**ОБРАЗЛОЖЕЊЕ**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. тачка 9) Устава Републике Србије, по коме Република Србија уређује и обезбеђује систем заштите и унапређивања животне средине.

**II. РАЗЛОЗИ ЗА ДОНОШЕЊЕ ЗАКОНА**

**1. Стање нормативне уређености**

У складу са Уставом, Република Србија уређује систем заштите животне средине Законом о заштити животне средине („Службени гласник РС,” бр. 135/04*,* 36/09, 36/09 – др. закон, 72/09 – др. закон, 43/11 – УС, 14/16, 76/18, 95/18 – др. закон) и посебним законима и подзаконским актима, где једно од најзначајнијих места заузима Закон о процени утицаја на животну средину („Службени гласник РС”, бр. 135/04 и 36/09).

Систем процене утицаја на животну средину уређен је Законом о заштити животне средине, Законом о процени утицаја на животну средину и подзаконским актима и то: Уредбом о утврђивању листе пројеката за које је обавезна процена утицаја и листе пројеката за које се може захтевати процена утицаја на животну средину („Службени гласник РС”, број 114/08), Правилником о поступку јавног увида, презентацији и јавној расправи о студији о процени утицаја на животну средину („Службени гласник РС”, број 69/05); Правилником о садржини студије о процени утицаја на животну средину („Службени гласник РС”, број 69/05); Правилником о поступку јавног увида, презентацији и јавној расправи о студији о процени утицаја („Службени гласник РС”, број 69/05); Правилником о раду техничке комисије за оцену студије о процени утицаја („Службени гласник РС”, број 69/05); Правилником о садржини, изгледу и начину вођења јавне књиге о спроведеним поступцима и донетим одлукама о процени утицаја („Службени гласник РС”, број 69/05); Правилником о садржини захтева о потреби процене утицаја и садржини захтева за одређивање обима и садржаја студије о процени утицаја на животну средину („Службени гласник РС”, број 69/05).

Чланом 10. Закона о заштити животне средине је прописано да се одрживо управљање природним вредностима и заштита животне средине уређују овим законом, посебним законима и другим прописима којима се уређује, између осталог, процена утицаја планова, програма и пројеката на животну средину. Чланом 36. Закона о заштити животне средине је даље предвиђено да се процена утицаја пројекта на животну средину врши за пројекте који се планирају и реализују у простору, укључујући промене технологије, реконструкцију, проширење капацитета или престанак рада који могу довести до значајног загађивања животне средине или представљају ризик по здравље људи. Процена утицаја врши се за пројекте из области индустрије, рударства, енергетике, саобраћаја, туризма, пољопривреде, шумарства, водопривреде, управљања отпадом и комуналних делатности, као и за пројекте који се планирају на заштићеном природном добру и у заштићеној околини непокретног културног добра. Процена утицаја пројекта на животну средину је саставни део техничке документације без које се не може приступити извођењу пројекта и врши се у складу са поступком прописаним посебним законом.

Потреба додатног усклађивања Закона о процени утицаја на животну средину са прописима ЕУ, створили су предуслове за усвајање новог закона о процени утицаја на животну средину.

Први Закон о процени утицаја на животну средину је усвојен 2004. године са циљем преношења у правни систем Републике Србије Директиве 85/337/ЕЕЗ о процени утицаја одређених јавних и приватних пројеката на животну средину која је укинута Директивом 2011/92/ЕУ о процени утицаја одређених јавних и приватних пројеката на животну средину.

Изменама и допунама Закона о процени утицаја на животну средину од 15. маја 2009. године разрађена су и допуњена постојећа решења у погледу нивоа информација које носилац пројекта доставља надлежном органу, могућност органа да у „скрининг“ фази одлучује о обиму студије о процени утицаја, минимални услови заштите животне средине за пројекат за који није потребна процена утицаја, обавештавање јавности о одлуци којом се утврђује да је потребна процена утицаја одређеног пројекта на животну средину, итд.

Законом о процени утицаја на животну средину и Уредбом o утврђивању листе пројеката за које је обавезна процена утицаја и листе пројеката за које се може захтевати процена утицаја на животну средину, нису и потпуности пренете све директиве (укључујући и њихове измене и допуне): Директива 2009/31/ЕЦ (Директива 2009/31/EC Европског Савета и Парламента од 23. априла 2009. године о геолошком складиштењеу угљен-диоксида и измени Директиве Савета 85/337/ЕЕЦ, 2000/60 ЕЦ, 2001/80/ЕЦ, 2004/35/EЦ, 2006/12/EЦ, 2008/1/EЦ и Уредбе (EЦ) бр. 1013/2006) којом су у Анекс I и Анекс II пројеката Директиве 85/337/ЕЕЗ унете инсталација за заробљавање емисија угљен диоксида (CО2), пренос CО2 за потребе геолошког складиштења и геолошко складиштење CО2; нова Директива 2011/92/ЕУ којом је укинута Директивa 85/337/ЕЕЗ; и Директива 2014/52/ЕУ којом је измењена Директива 2011/92/ЕУ.

Наиме, према мониторинг извештају ECRAN из 2015. године оцена степена преноса је смањена са 95% на 80% услед измена Директиве 2011/92/ЕУ Директивом из 2014. године.

С тим у вези, Законом нису пренети у целости следећи захтеви Директиве 2014/52/ЕУ (у даљем тексту: Директива):

1. Успостављање механизма за спровођење јединствене оцене пројеката и/или координације различитих поступака процене утицаја који истовремено подлежу обавези процене утицаја из Директиве и оцене прихватљивости чланова 6.3 и 7. Директиве о стаништима (члан 2. став 3. Директиве);

2. Захтев да резултати консултациjа буду узети у обзир у поступку издавања одобрења за извођење пројекта (члан 8. Директиве);

3. Захтев да релевантне информације, услови заштите и мере спречавања, смања и отклањања негативних утицаја пројекта буду укључене у одобрење за извођење пројекта (члан 8а Директиве);

4. Успостављање начина обавештавања јавности и заинтересованих органа и организација о донетој одлуци по захтеву за издавање одобрења за извођење пројекта и начину укључивања услова заштите и мера спречавања, смања и отклањања негативних утицаја пројекта на животну средину у одобрење за извођење пројекта (члан 9. Директиве)

Са становишта нових решења предложених овим законом, релевантни су одређени прописи, и то:

1. Директива 2011/92/ЕУ о процени утицаја одређених јавних и приватних пројеката на животну средину;

2. Директива 2014/52/ЕУ о изменама и допунама Директиве 2011/92/ЕУ о процени утицаја одређених јавних и приватних пројеката на животну средину;

3. Закон о заштити животне средине („Службени гласник РС,” број 135/04, 36/09, 36/09–др. закон, 72/09–др. Закон, 43/11-УС, 14/16, 76/18, 95/18 - др. закон);

4. Закон о заштити природе (,,Службени гласник РС”, бр. 36/09, 88/10, 91/10 - исправка, 14/16, 95/18 - др. закони 71/21);

5. Закон о енергетици (,,Службени гласник РС”, бр. 145/14, 95/2018 - др. закон и 40/21);

6. Закон о рударству и геолошким истраживањима (,,Службени гласник РС”, бр. 101/15, 95/18 - др. закон и 40/21);

7. Закон о планирању и изградњи (,,Службени гласник РС”, бр. 72/09, 81/09 - испр., 64/10 - одлука УС, 24/11, 121/12, 42/13 - одлука УС, 50/13 - одлука УС, 98/13 - одлука УС, 132/14, 145/14, 83/218, 31/19, 37/19 - др. закон, 9/20 и 52/21);

8. Закон о водама (,,Службени гласник РС”, бр. 30/10, 93/12, 101/16, 95/18 и 95/18 - др. закон).

**2. Разлози за доношење и циљеви**

Основни циљ доношења новог Закона о процени утицаја животну средину је достизање што већег степена усаглашености Закона са Директивом 2011/92/ЕУ о процени утицаја одређених јавних и приватних пројеката на животну средину која је измењена Директивом 2014/52/ЕУ.

Сврха доношења новог Закона о процени утицаја на животну средину је и да се боље уреде одређена решења која изазивају недоумице у пракси, а то су:

- пракса дељења односно тзв. „цепања“ пројеката на више мањих, како би се избегла примена Закона о процени утицаја животну средину;

- уређење питања кумулативног дејства пројекта са другим пројектима које планира носилац пројекта или трећа лица;

- уређење питања у којим случајевима се одбија захтев за давање сагласности на студију;

- уређење питања одговорности и провере тачности података и информација из захтева и студије о процени утицаја пројекта;

- боље увезивање поступка процене утицаја са поступком за издавање интегрисане дозволе и са поступком правовременог обавештавања јавности о пројекту у складу са чланом 15. Директиве 2012/18/ЕУ Европског парламента и Савета од 4. јула 2012. године о контроли опасности од великог удеса који укључује опасне супстанце, о измени и накнадном стављању ван снаге Директиве Савета 96/82/ЕЗ (Севесо III директива);

- уређење питања примене обавеза дефинисаних Законом о процени утицаја животну средину од стране органа надлежних за примену прописа којима се уређује одобравање извођења пројеката који подлежу поступку утврђивања потребе процене утицаја/поступку процене утицаја, нарочито у сектору рударства;

- питање уређења надлежности и евентуалног проширења надлежности за спровођење процене утицаја Министарства на све пројекте за које одобрење за извођење пројекта издаје надлежни републички орган;

- уређење питања електронског оглашавања/обавештавања/достављања информација заинтересованој јавности у свим фазама поступка процене утицаја.

Разлози за доношење новог закона састоје се и у потреби за усклађивањем Закона о процени утицаја на животну средину са другим прописима у области заштите животне средине и прописима који регулишу области планирања и изградње, геолошких истраживања и експлотације минералних ресурса.

Као посебно питање које треба уредити је неопходност решавања односа поступка процене утицаја са поступком оцене прихватљивости пројеката који могу имати значајан утицај на очување и целовитост подручја еколошке мреже у складу са Законом о заштити природе. У поступку оцене прихватљивости за еколошку мрежу који се спроводи у складу са тим законом оцењује се могућ утицај стратегије, плана, основе, програма, пројекта, радова, или активности на циљеве очувања и целовитост подручја еколошке мреже. Поступак спроводи министарство надлежно за послове заштите животне средине, односно орган надлежан за те послове у аутономној покрајини. Поступак се спроводи пре усвајања плана, издавања локацијских услова, или другог одобрења за спровођење или извођење. За стратегије, планове, основе и програме за које се у складу са посебним законом спроводи поступак стратешке процене и за пројекте за које се у складу са посебним законом спроводи поступак процене утицаја, оцена прихватљивости се спроводи у оквиру тих поступака. Поступак се састоји из претходне и главне оцене прихватљивости: претходна оцена треба да покаже да ли неки пројекат сам или у комбинацији са другим пројектом, радовима или активностима може имати утицај на очување и целовитост подручја еколошке мреже. Уколико претходна оцена покаже да је то могуће, спроводи се поступак главне оцене прихватљивости. У супротном (ако претходна оцена прихвтљивости покаже да пројекат сам или у кобинацији са другим пројектом радовима или активностима неће имати негативних утицаја на очување и целовитост подручја еколошке мреже) поступак главне оцене прихватљивости није потребно спроводити. Oцена прихватљивости за еколошку мрежу није нов институт у прописима заштите животне средине. Он је предвиђен Законом о заштити природе (члан 10) још 2010. године али у пракси није заживео. Ово због тога што подзаконски пропис којим би ближе требало уредити овај поступак није донет (иако се на њему ради од 2016. године). Дефиниција појма оцене прихватљивости за еколошку мрежу, као и дефиниција појма еколошке мреже дата је у члану 3. тачка 9. и 10. овог закона и произилази из прописа којима се уређује заштита природе. Еколошком мрежом Републике Србије, у складу са Уредбом о еколошкој мрежи („Службени гласник РС“, број 102/10) обухваћено је 101 еколошки значајно подручје. То су подручја која обухватају просторне целине на којима су одређена заштићена подручја дефинисана на основу међународних програма за идентификацију. Поред ових подручја еколошку мрежи чине и еколошки коридори (од међународног, националног и локалног значаја). То су еколошке путање и везе које омогућавају кретање јединки популације и проток гена између еколошки значајних подручја. Према поменутој уредби еколошку мрежу поред еколошки значајних подручја чине и одређени водотоци са обалским појасом (Дунав, Тиса, Сава, Дрина, Јужна и Велика Морава, Тамиш, Кереш, Златица, Караш, Нера, Брзава, Моравица, Босут и Студва) који представљају еколошке коридоре од међународног значаја јер омогућавају повезивање са еколошким мрежама суседних земања. Натура 2000 је међународна еколошка мрежа на територији Европске уније. Успостављена је за очување биолошке разноврсности и конципирана тако да свака чланица Европске уније има свој удео и гарантује да заједно са осталим земљама чува и одржава заштићена подручја која је номиновала за мрежу. Република Србија ће током приступног процеса ЕУ постати део еколошке мреже Натура 2000. Еколошка мрежа Натура 2000 оснива се на два прописа Европске уније: Директива о птицама (Директива 79/409/ЕЕС о очувању дивљих птица) и Директива о стаништима (Директива 92/43/ЕЕС о очувању природних станишта дивље флоре и фауне) којима се успоставља јединствени концепт очувања биљних и животињских врста и станишта у земљама чланицама Европске уније. Успостављање еколошке мреже одабраних станишта од заједничке важности за Европску заједницу је један од захтева који се ставља пред приступајуће државе. Свака нова држава мора да даје свој допринос кохерентном ланцу станишта који омогућавају преживљавање дивљих врста и несметано кретање и миграцију животиња између станишта (концепт мреже). Свака чланица Европске уније предлажући заштићена подручја из своје државе као део еколошке мреже Натура 2000 даје свој допринос и програму рада Конвенције о биолошкој разноврсности (Закон о потврђивању Конвенције о биолошкој разноврсности „Службени лист СРЈ – Међународни уговори“, број 11/01). Еколошка мрежа Натура 2000 повезана је и са Емералд еколошком мрежом Бернске конвенције (Закон о потврђивању Конвенције о очувању европске дивље флоре и фауне и природних станишта „Службени гласник РС - Међународни уговори“, број 102/07). Емералд еколошка мрежа од међународног значаја за очување дивље флоре и фауне и природних станишта обухвата и државе које нису чланице Европске уније: поред територије Европе и територију Азије и северне Африке и протеже од Канарских острва до Кавказа и од Турске до Лапоније. Емералд еколошка мрежа је за чланице Европске уније унапређена правно и територијално у сличан концепт еколошке мреже Натура 2000. За земље које нису чланице ЕУ (као и за кандидате за чланство) Емералд еколошка мрежа је припрема и допринос имплементацији еколошке мреже Натура 2000. Емералд еколошка мрежа се заснива на истим принципима као и еколошка мрежа Натура 2000 и посматра се као припрема за имплементацију Директиве о птицама и Директиве о стаништима у оквиру европских интеграција из којих произилази и инструмент оцене прихватљивости за еколошку мрежу.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**1. Oсновне одредбе (чл. 1-9)**

Овим одредбама дефинисан је предмет уређења Закона о процени утицаја на животну средину и изузеци од примене одредaбa овог закона (члан 1).

Дато је значење појединих израза употребљених у Закону (члан 2.) док је у члану 3. дефинисано шта обухвата процена утицаја на животну средину, шта укључује процена утицаја на животну средину са императивним закључком у последњем ставу који говори да се процена утицаја на животну средину спроводи пре издавања одобрења за извођење пројекта органа надлежног за одобравање пројекта.

У члану 4. овог закона дефинисан je предмет процене утицаја на животну средину. Предмет процене утицаја на животну средину су пројекти који могу имати значајан утицај на животну средину имајући у виду нарочито њихову величину, особине или место извођења и утврђени су у складу са чланом 5. став 1. овог закона. Предмет процене утицаја су и пројекти који сами, или заједно са другим изведеним, одобреним или планираним пројектима, могу имати значајан утицај на животну средину имајући у виду нарочито њихову величину, особине или место извођења. Предмет процене утицаја су и пројекти који сами, или заједно са другим пројектима, радовима или активностима, могу имати значајан утицај на очување и целовитост подручја еколошке мреже у складу са овим законом и прописима којима се уређује заштита природе. Одредба је својом дефиницјом обухватила ситуације (1) намерног „цепања” пројекта од стране једног носиоца („spliting“) у циљу избегавања Закона и (2) ситуације када више мањих пројеката који немају значајно дејство, кумулирају значајан утицај („small scale projects“). Предмет процене утицаја су и стратешки енергетски пројекти који су као такви одређени у складу са прописима којима се уређује област енергетике. Наведени пројекти могу бити предмет процене утицаја ако је њихово извођење, односно употреба у складу са прописима којима се уређује планирање и изградња, заштита природе и животне средине и дригим прописима Републике Србије.

У члану 5. Закона дефинисани су пројекти за које се врши процена утицаја. Влада прописује листу пројеката за које је обавезна процена утицаја (став 1. тачка 1) и листу пројеката за које постоји обавеза подношења захтева за одлучивање о потреби процене утицаја (став 1. тачка 2). Прописом из става 1. овог члана утврђују се пројекти и критеријуми за одлучивање о потреби процене утицаја за пројекте из става 1. тачка 2) овог члана. Надлежни орган одлучује о потреби процене утицаја за пројекте из става 1. тачка 2) овог члана применом прописаних критеријума.

Чланом 6. Закона прописано је прибављање мишљења министарства надлежног за послове заштите животне средине о потреби покретања поступка процене утицаја у поступку издавања локацијских услова у складу са законом којим се уређује планирање и изградња. Ово мишљење је могуће прибавити и у поступку издавања информације о локацији, као и по захтеву носиоца пројекта. Прописано је и које податке захтев за мишљење мора са садржи да би мишљење могло бити дато. Мишљење Министарства, међутим, не ослобађа носиоца пројекта који по одредбама овог закона подлеже процени утицаја, да покрене поступак процене утицаја у складу са Законом. Ово због тога што мишљење не може заменити одлуку надлежног органа донету у поступку спроведеном у складу са овим законом.

Чланом 7. Законаодређени су надлежни органи и утврђене су надлежности за спровођење обавеза које су прописане овим законом.

У члану 8. одређена је посебна надлежност када је надлежни орган за спровођење поступка процене утицаја истовремено и носилац пројекта који је предмет одлучивања.

У члану 9. прописана је обавеза прибавања сагласности на студију о процени утицаја пројекта. Носилац пројекта за који је обавезна процена утицаја и пројекта за који постоји обавеза подношења захтева за одлучивање о потреби процене утицаја, дужан је да уз захтев за одобрење за извођење пројекта приложи сагласност надлежног органа на студију и студију о процени утицаја пројекта или одлуку надлежног органа којом се утврђује да није потребна процена утицаја пројекта на животну средину и саставни су део документације на основу које се доноси одлука о одобрењу за извођење пројекта (став 1). Носилац пројекта за који је обавезна процена утицаја и пројекта за који постоји обавеза подношења захтева за одлучивање о потреби процене утицаја, не може приступити изградњи и извођењу пројекта, као и пуштању у рад, без сагласности надлежног органа на студију о процени утицаја или одлуке надлежног органа којом се утврђује да није потребна процена утицаја пројекта на животну средину (став 2). Документација на основу које се доноси одлука о одобрењу за извођење пројекта садржи мере и услове заштите животне средине (став 3). Oдговорни пројектант који је израдио документацију на основу које се доноси одлука о одобрењу за извођење пројекта или који ју је потврдио у поступку техничке контроле и носилац пројекта својом изјавом потврђују да та документација садржи мере и услове заштите животне средине, да је са њима усаглашена, односно да их ближе разрађује (став 4). На овај начин дефинисана је веза између одлуке о давању сагласности на студију о процени утицаја и студије са мерама и условима заштите животне средине и одлуке којом се одобрава извођење пројекта, односно на тај начин су услови и мере заштите животне средине унети и у одлуку којом се одобрава извођење пројекта.

**2. Поступак процене утицаја (чл. 10 – 46)**

У члану 10. утврђене су фазе које чине поступак процене утицаја, и то: 1) одлучивање о потреби процене утицаја; 2) одређивање обима и садржаја студије о процени утицаја; 3) одлучивање о давању сагласности на студију о процени утицаја пројекта.

Члан 11. дефинише прикупљање података и документације од значаја за утврђивање и процену могућих непосредних и посредних утицаја пројекта на животну средину, као и дужности надлежних органа и других органа и организације за поступање у том смислу.

У чл. 12, 13, 14, 15. и 16. описан је поступак одлучивања о потреби процене утицаја на животну средину.

Чланом 12. је прописано како и на који начин носилац пројекта за који постоји обавеза подношења захтева за одлучивање о потреби процене утицаја подноси захтев и прецизира шта он мора да садржи.

Чланом 13. је прописан поступак разматрања захтева о потреби процене утицаја, а чланом 14. поступак одлучивања о захтеву о потреби процене утицаја. Према прописаном поступку одлучивања о захтеву надлежни орган најпре обавештава заинтересоване органе и организације и јавност о поднетом захтеву, који мора бити потпун и уредан (став 1). Прописано је које податке обавештење мора да садржи (о: носиоцу пројекта; називу, врсти и локацији пројекта чије се извођење планира; месту, времену и могућности увида у податаке, обавештења и документацију из захтева; одлуци која би могла бити донета; 5) називу и адреси надлежног органа). Јавност, заинтересовани органи и организације могу доставити своје мишљење, примедбе, предлоге, сугестије и сл. на поднети захтев и за то је одређен рок од 15 дана од дана обавештавања (став 3). По истеку одређеног рока надлежни орган одлучује о поднетом захтеву применом критеријума из члана 5. став 2. овог закона (став 4.). Одлуком којом утврђује да је потребна процена утицаја пројекта на животну средину надлежни орган може одредити и обим и садржај студије о процени утицаја (став 5.). Одлуком којом утврђује да није потребна процена утицаја пројекта на животну средину надлежни орган може одредити мере спречавања, смањења и/или отклањања значајних штетних утицаја и/или друге минималне услове заштите животне средине којима се искључује могућност настајања значајних негативних утицаја на животну средину (став 6). Одлука којом се утврђује да није потребна процена утицаја пројекта на животну средину и истовремено одређују мере спречавања, смањења или отклањања негативних утицаја или други минимални услови заштите животне средине саставни је део документације на основу које се доноси одлука о одобрењу за извођење пројекта (став 7). Донету одлуку надлежни орган доставља носиоцу пројекта, надлежном органу за одобрење пројекта и надлежном инспектору за заштиту животне средине и о њој обавештава заинтересоване органе и организације и јавност (став 8). Обавештење садржи нарочито разлоге због којих је донета одлука да је потребна процена утицаја на животну средину, односно због којих је донета одлука да није потребна процена утицаја. Уколико носилац пројекта у року од две године од дана достављања одлуке из става 6. овог члана не отпочне са извођењем пројекта за који је одлука донета, или ако носилац пројекта у току изградње или извођења пројекта мора да одступи од документације на основу које је одлука донета или ако дође битне измене чинилаца животне средине, односно ако носилац пројекта мора одступи од мера и услова заштите животне средине одређених одлуком, дужан је да поднесе нови захтев за одлучивање о потреби процене утицаја (став 9).

Члан 15. прописује да надлежни орган приликом одлучивања о захтеву о потреби процене утицаја пројеката који сами или заједно са другим пројектом, радовима или активностима могу да утичу на циљеве очувања и целовитост подручја еколошке мреже, приликом одлучивања о захтеву узима у обзир величину, карактеристике пројекта, осетљивост животне средине на географком подручју места извођења пројекта, врсту и особине могућих утицаја пројеката посебно у односу на циљеве очувања и целовитост подручја еколошке мреже. Надлежни орган може донети одлуку да није потребна процена утицаја пројекта на животну средину када на основу спроведеног поступка и одлуке донете у поступку претходне оцене прихватљивости који се спроводи у складу са законом којим се уређује заштита природе, утврди да пројекат неће имати значајне негативне утицаје на циљеве очувања и целовитост подручја еколошке мреже. Одлуком да није потребна процена утицаја надлежни орган ће, по потреби, одредити мере ублажавања и/или спречавања утицаја којима се искључује могућност наступања негативних утицаја на еколошку мрежу.

Чланом 16. дефинисан је жалбени поступак. Носилац пројекта, заинтересовани органи и организације и заинтересована јавност може да изјави жалбу надлежном другостепеном органу на одлуку о захтеву за одлучивање о потреби процене утицаја, у складу са законом којим се уређује заштита животне средине.

У чл. 17, 18, 19. и 20. описан је поступак за одређивање обима и садржаја студије о процени утицаја пројекта на животну средину.

Чланом 17. је прописано је на који начин се подноси захтев за одређивање обима и садржаја студије о процени утицаја на животну средину надлежном органу и прописан његов садржај. Носилац пројекта за који се обавезно врши процена утицаја и за који је надлежни орган утврдио обавезу процене утицаја подноси захтев за одређивање обима и садржаја студије о процени утицаја. Захтев се подноси за цео пројекат, на прописаном обрасцу у папирном облику или електронским путем и садржи податке прописане чланом 12. став 3. овог закона. Уз захтев за одређивање обима и садржаја студије о процени утицаја прилаже се документација прописана чланом 12. став 4. овог закона.

Чланом 18. је описан поступак разматрања захтева за одређивање обима и садржаја студије о процени утицаја пројекта који мора бити потпун и уредан.

Чланом 19. је прописан поступак одлучивања о захтеву. Према прописаном поступку одлучивања надлежни орган најпре обавештава заинтересоване органе и организације и јавност о поднетом захтеву (став 1). Јавност, заинтересовани органи и организације могу доставити своје мишљење, примедбе, предлоге, сугестије исл. о поднетом захтеву за шта је одређен рок од 15 дана од дана обавештавања (став 2). Надлежни орган може одредити и дужи рок за достављање мишљења уколико процени да је то потребно због сложености пројекта, с том што тај рок не може бити дужи од 30 дана (став 3). По истеку одређеног рока надлежни орган доноси одлуку о одређивању обима и садржаја студије о процени утицаја, узимајући у обзир величину и специфичне особине пројекта, осетљивост животне средине на географском подручју места извођења пројекта и врсту и особине могућих утицаја, податке, документацију и обавештења из захтева, као и достављена мишљења заинтересованих органа и организација и јавности (став 4.). У циљу избегавања двоструке процене утицаја пројекта на животну средину, приликом утврђивања обима и садржаја, надлежни орган разматра могућност укључивања у студију о процени утицаја доступне резултате већ спроведених поступака процене утицаја на животну средину или поступака процене ризика од удеса у складу са посебним законом (став 5.). Донета одлука доставља се носиоцу пројекта и о њој обавештавају заинтересовани органи и организације и јавност (став 6).

Чланом 20. дефинисан је жалбени поступак. Носилац пројекта, заинтересовани органи и организације и заинтересована јавност може да изјави жалбу надлежном другостепеном органу на одлуку о захтеву за одређивање обим и садржаја студије о процени утицаја пројекта, у складу са законом којим се уређује заштита животне средине.

Члан 21. прописује на који начин се подноси захтев за давање сагласности на студију о процени утицаја пројекта надлежном органу, а члан 22. садржај студије о процени утицаја пројекта. Студија садржи 13 обавезних поглавља која су наведена у ставу 1.тог члана. Уз студију се прилажу се услови и сагласности других надлежних органа и организација издати у складу са посебним законом. Садржај студије мора бити усаглашен са одлуком надлежног органа којим је одређен њен обим и садржај (став 2.). За пројекте који сами или заједно са другим пројектом, радовима и активностима могу утицати на очување и целовитост подручја еколошке мреже уз студију се прилаже и одлука надлежног органа донета у поступку главне оцене прихватљивости у складу са законом којим се уређује заштита природе (став 6). Студија о процени утицаја садржи и основне податке о лицима, односно квалификацији лица која су учествовала у њеној изради, о одговорном лицу, датум израде и потпис одговорног лица (став 7). Министар ближе прописује садржину студије о процени утицаја и документацију која се уз студију подноси (став 8).

Чланом 23. је прописано да се за пројекте који сами или заједно са другим пројектом, радовима или активностима могу да утичу на циљеве очувања и целовитост подручја еколошке мреже поступак главне оцене прихватљивости за еколошку мрежу спроводи у складу са законом којим се уређује заштита природе пре поступка одлучивања о давању сагласности на студију о процени утицаја пројекта. Носилац пројекта је у обавези да у студији о процени утицаја пројекта, посебно прикаже све утицаје пројекта на циљеве очувања и целовитост подручја еколошке мреже, мере за спречавање и/или ублажавање негативних утицаја пројекта и начине праћења утицаја пројекта на циљеве очувања и целовитост подручја еколошпке мреже.

Чланом 24. је дефинисано ко може да израђује студију о процени утицаја пројекта на животну средину. Студију може да израђује правно лице или предузетник ако је уписано у одговарајући регистар за обављање стручне, научне или техничке делатности, делатности пројектовања, инжењеринга и израде студија и анализа (став 1). Правно лице или предузетник – израђивач студије дужно је да за израду студије о процени утицаја пројекта образује мултидисциплинарни тим састављен од лица која поседују доказ о квалификацији за израду студије о процени утицаја пројекта, односно за области које су предмет студије у чијој изради учествују (став 2). Лице је квалификовано за израду студије о процени утицаја пројекта ако има високу стручну спрему одговарајућег смера и најмање пет година рада у струци или звање одговорног пројектанта (став 3). Правно лице или предузетник из става 1. овог члана дужно је да студију о процени утицаја пројекта изради на основу тачних, потпуних, најновијих, веродостојних и доступних података. (став 4).

Чланoм 25. је прописан је начин обавештавања јавности, заинтересованих органа и организација о поднетом захтеву за сагласност на студију о процени утицаја пројекта, садржина обавештења и рок у коме јавност, заинтересовани органи и организације могу доставити своје мишљење на студију.

Чланом 26. је прописан поступак презентације и јавне расправе о студији о процени утицаја пројекта и израде извештаја о спроведеној јавној расправи. Министар ближе прописује поступак јавног увида, јавне презентације и расправе и израду извештаја о спроведеној јавној расправи.

Према члану 27. Закона, за оцену студије о процени утицаја пројекта надлежни орган образује техничку комисију. За оцену студије надлежни орган може образовати и више техничких комисија. Прописано је и ко може, односно ко не може бити члан техничке комисије.

Чланом 28. је прописано да надлежни орган по завршеним јавним консултацијама и расправи, доставља техничкој комисији извештај са прегледом мишљења и примедаба заинтересованих органа и организација и јавности.

Члану 29. прописује поступак оцене студије о процени утицаја пројекта. Техничка комисија испитује студију, разматра извештај са систематизованим прегледом мишљења и примедаба заинтересованих органа и организација и јавности и оцењује све утицаје пројекта на чиниоце животне средине и подобност предложених карактеристика пројекта и мера и услова за спречавање, смањење и отклањање могући негативних утицаја пројекта на стање животне средине на географском подручју места извођења пројекта, у току извођења пројекта, рада пројекта, у случају удеса и по престанку рада пројекта. Техничка комисија дужна је да извештај са оценом студије о процени утицаја пројекта и предлогом одлуке достави надлежном органу. Рок за то је 15 дана од дана пријема извештаја са прегледом мишљења и примедаба заинтересованих органа, организација и јавности, односно од дана пријема измењене и допуњене студије од надлежног органа. Министар ближе прописује начин рада техничке комисије.

Члан 30. прописује допуну испитног поступка. Надлежни орган у сврхе правилног и потпуног утврђивања одлучних чињеница за доношење одлуке може захтевати од носиоца пројекта додатна разјашњења или подношење додатне документације (став 1). Надлежни орган ће, уколико је то неопходно за правилну оцену утицаја пројекта на чиниоце животне средине, захтевати достављање разјашњења, информација и података од других органа и оргаизација (став 2). Надлежни орган ће одредити извођење додатних доказа, укључујући по потреби вештачење на околности које су битне за доношење одлуке ако на основу спроведеног поступка, није могуће извести потпуну процену одређених утицаја пројекта на чиниоце животне средине или подобност предложених мера или карактеристика пројекта да спрече, смање или отклоне утврђене значајне утицаје пројекта на одређене чиниоце животне средине (став 3.).

Чланом 31. прописан је поступак давања сагласности на студију о процени утицаја пројекта, односно одбијање захтева за давање сагласности на студију. Надлежни орган доноси одлуку о давању сагласности на студију или о одбијању захтева за давање сагласности, на основу спроведеног поступка јавних консултација и прекограничних консултација ако су спроведене и извештаја техничке комисије, узимајући у обзир мишљења заинтересованих органа и организација и јавности у року од десет дана од дана пријема извештаја техничке комисије (став 1). Одлуком о давању сагласности на студију о процени утицаја пројекта одређују се услови и мере за отклањање, спречавање и смањење негативних утицаја пројекта на животну средину, мере праћења утицаја пројекта на чиниоце животне средине, рок у којем носилац пројекта мора отпочети извођење пројекта и упозорење да ако то не учини у остављеном року мора да поднесе захтев за одлучивање о потреби израде нове или ажурирања студије на коју се даје сагласност (став 2). Прописана је и обавезна садржина образложења одлуке из става 1. овог члана (став 3). Рок за отпочињање извођења пројекта не може бити дужи од две године од дана достављања одлуке носиоцу пројекта (став 4.). Прописано је и у којим случајевима ће надлежни орган одбити захтев за давање сагласности: када на основу спроведеног поступка и извештаја техничке комисије, утврди да предложене карактеристике пројекта или мере нису подобне да спрече, смање или отклоне значајне негативне утицаје на чиниоце животне средине; или ако пројекат није усаглашен са прописаним захтевима заштите животне средине; или би спровођење пројекта спречило или значајно отежало остваривање циљева заштите животне средине утврђених прописима у области заштите животне средине (став 5). Одлука о давању сагласности на студију и студија о процени утицаја саставни су део документације на основу које се доноси одлука о одобрењу за извођење пројекта. Пројекат за који је дата сагласност на студију о процени утицаја пројекта може да се реализује у више фаза. Носилац пројекта који пројекат изводи у више фаза, дужан је да поднесе захтев за одлучивање о потреби ажурирања студије ако се током извођења пројекта стекну разлози за ажурирање студије прописани овим законом (ст 7 -9).

Чланом 32. је прописан поступак одлучивања о давању сагласности на студију о процени утицаја пројекта који може имати утицаја на циљеве очувања и целовитост подручја еколошке мреже: За пројекат који сам или заједно са другим пројектом, радовима и активностима може да утиче на очување и целовитост подручја еколошке мреже, надлежни орган доноси одлуку о давању сагласности на студију о процени утицаја пројекта ако на основу спроведеног поступка, предлога техничке комисије и мишљења органа који је спровео поступак главне оцене прихватљивости, може извести оцену да пројекат сам или с другим пројектом, радовима или активностима неће имати значајан негативан утицај на циљеве очувања и целовитост подручја еколошке мреже (став 1). Одлуком о давању сагласности на студију о процени утицаја пројекта надлежни орган одређује, поред мера и услова за отклањање, спречавање и смањење негативних утицаја пројекта на животну средину и мере и услове ублажавања и спречавања негативних утицаја пројекта на подручје еколошке мреже, мере праћења њиховог спровођења, као и мере праћења утицаја пројекта на подручје еколошке мреже (став 2). Ако се на основу главне оцене прихватљивости утврди да пројекат може имати значајан негативан утицај на циљеве очувања и целовитост подручја еколошке мреже, надлежни орган ће одбити захтев за давање сагласности (став 3).

Према члану 33. орган надлежан за одобравање пројекта дужан је да изда одобрење за извођење пројекта које је у свему усаглашено са мерама и условима из одлуке о давању сагласности на студију о процени утицаја пројекта (став 1). Орган надлежан за издавање одобрења за извођење пројекта одбија захтев за издавање одобрења за извођење пројекта за који је надлежни орган одбио захтев за давање сагласности на студију или за који утврди да није усаглашен са условима из одлуке о давању сагласности на студију о процени утицаја пројекта или је поднет након протека рока за почетак извођења пројекта (став 2).

Члан 34. прописује начин обавештавања заинтересованих органа и организација и јавности о донетој одлуци по захтеву за давање сагласности на студију о процени утицаја пројекта, достављање одлуке, као и обавезну садржину обавештења.

Према члану 35. против одлуке надлежног органа о давању сагласности на студију о процени утицаја пројекта или о одбијању захтева за давање сагласности на студију, носилац пројекта, заинтересовани органи и организације и заинтересована јавност могу покренути управни спор пред надлежним судом у складу са законом.

Члан 36. прописује поступак ажурирања студије о процени утицаја пројекта. Носилац пројекта дужан је да са реализацијом, односно изградњом и извођењем пројекта отпочне у року утврђеном у одлуци о давању сагласности на студију о процени утицаја пројекта (став 1). По истеку рока из става 1. овог члана, носилац пројекта је дужан да поднесе захтев за одлучивање о потреби израде нове студије или ажурирања постојеће студије o процени утицаја пројекта (став 2). Носилац пројекта је дужан да поднесе захтев за одлучивање о ажурирању постојеће студије и ако у току изградње, односно извођења пројекта дође до битне измене чинилаца животне средине, односно ако носилац пројекта мора да одступи од документације на основу које је одлука донета или мера и услова одређених одлуком о давању сагласности на студију о процени утицаја пројекта (став 3). Захтев из става 3. овог члана подноси се пре подношења захтева за издавање одобрења за извођење пројекта по измењеној документацији (став 4). Захтев из ст. 2. и 3. овог члана садржи податке прописане за захтев за одлучивање о потреби процене утицаја (став 5). Одлучујући по том захтеву надлежни орган може да донесе одлуку о изради нове студије о процени утицаја пројекта, ажурирању постојеће студије о процени утицаја пројекта или одлуку да није потребна израда нове, односно ажурирање постојеће студије при чему надлежни орган утврђује да ли је у међувремену дошло до измена чинилаца животне средине и да ли су предложене мере и услови и даље одговарајући. (став 7. и 8). Одлуком којом утврђује да је потребна израда нове студије о процени утицаја пројекта, односно ажурирање постојеће студије, надлежни орган одређује и њен обим и садржај. Поступак давања сагласности на студију, односно ажурирану студију, спроводи се у складу са одредбама овог закона којима се уређује одлучивање о давању сагласности на студију о процени утицаја пројекта (став 9 -11).

Члан 37. прописује поступак процене утицаја затеченог стања на животну средину. Поступак се спроводи за изведене пројекте за које се по одредбама овог закона врши процена утицаја, а који су изграђени без одобрења за изградњу или се користе без одобрења за употребу. Студија затеченог стања израђује се на основу пројекта изведеног објекта, података о емисији и резултата мерења и испитивања чинилаца животне средине и има садржај прописан овим законом за студију о процени утицаја. Надлежни орган одлучује о потреби израде студије затеченог стања, обиму и садржају студије затеченог стања и о давању сагласности или одбијању захтева за давање сагласности на студију затеченог стања по поступку прописаном овим законом.

Члан 38. уређује промену носиоца пројекта у току извођења пројекта.

У члану 39. дефинисан је начин обавештавања јавности о поднетим захтевима носиоца пројекта из чл. 12, 17, 21, 36. и 37. овог закона путем најмање једних штампаних дневних новина на сваком од службених језика који излази на подручју које ће бити захваћено утицајем планираног пројекта (став 1). На исти начин надлежни орган је дужан да обавести јавност о својим одлукама из чл. 14, 19, 31, 32, 36. и 37. овог закона (став 2). Надлежни орган обавештава јавност о поднетим захтевима и донетим одлукама и oбјављивањем на својој интернет веб презентацији, а може обавестити јавност објављивањем и на огласној табли надлежног органа јединице локалне самоуправе и/или огласној табли месне заједнице, на подручју обухваћеном утицајем планираног пројекта (став 3). Надлежни орган обавештава заинтересоване органе и организације у писаној форми (ства 4). Обавештавање се може вршити и путем електронских медија (став 5). Рокови за достављање мишљења на поднете захтеве, односно подношење жалбе или тужбе на донете одлуке, почињу да теку од дана објављивања обавештења у штампаним дневним новинама (став 6).

Члан 40. обавезује надлежни орган да омогући јавности увид у захтев из чл. 12, 17, 21, 36, и 37. овог закона, документацију коју носилац пројекта доставља уз захтев и другу документацију од значаја за одлучивање у поступку процене утицаја укључујући и извештај о учешћу јавности у јавним и прекограничним консултацијама, извештај техничке комисије, студију о процени утицаја пројекта достављену уз захтев и коначну верзију студије, као и донету одлуку из чл. 14, 19, 31, 32, 36. и 37. овог закона, и то непосредно, у службеним просторијама надлежног органа и јединице локалне самоуправе на чијој територији се планира пројекат, као и путем интернет веб презентације намењене обавештавању јавности о поднетим захтевима и донетим одлукама у поступку процене утицаја (став 1, 3. и 4). У ставу 5, 6. и 7. је прописано који се подаци и документација изузимају од обавезе омогућавања увида и на који начин. Надлежни орган је дужан да заинтересованим органима и организацијама и јавности стави на увид комплетну документацију о спроведеном поступку процене утицаја, на захтев поднет у писаној форми, у року од 15 дана од дана пријема захтева (став 8).

Чланом 41. прописана је провера испуњености услова из сагласности на процену утицаја. Она се врши у поступку техничког прегледа за пројекте за које је дата сагласност на студију о процени утицаја утврђује се да ли су испуњени услови из одлуке о давању сагласности на студију о процени утицаја или је донета одлука којом се утврђује да процена утицаја није потребна, у складу са законом којим се уређује изградња објеката и законом којим се уређује истраживање и експлоатација минералних сировина (став 1.). Надлежни орган који је водио поступак процене утицаја именује лице које учествује у раду комисије за технички преглед а које може бити запослено или постављено у надлежном органу, односно у другом органу и организацији или независни стручњак који поседује доказе о квалификацији за учешће у раду техничке комисије из члана 27. овог закона (ст. 2. и 3.). Употребна дозвола не може се издати ако то лице не потврди да су испуњени услови из одлуке о давању сагласности на студију о процени утицаја или одлуке којом се утврђује да процена утицаја тог пројекта није потребна (став 4).

Члан 42. прописује поступак прекограничних консултација ако пројекат може имати значајан утицај на животну средину друге државе или ако држава чија животна средина може бити значајно угрожена то затражи. Прецизирана је врста информација која се доставља суседној (или суседним) држави. За све пројекте на које се примењује Конвенција о процени утицаја на животну средину пројеката у прекограничном контексту, Министарство заштите животне средине је надлежни орган за вођење поступка процене утицаја. Регулисано је да о одлуци о давању сагласности на студију о процени утицаја или о одбијању захтева за давање сагласности Министарство обавештава надлежни орган државе која је учествовала у поступку процене утицаја достављањем обавештења о садржини одлуке и условима који су одређени; главним разлозима на којима је одлука заснована, укључујући разлоге о прихватању или одбијању прибављених мишљења заинтересованих органа, организација и јавности; мерама које је носилац пројекта дужан да предузима у циљу спречавања, смањења или отклањања штетних утицаја на животну средину (ст. 1-5). Министарство је дужно да затражи од надлежног органа друге државе учешће у поступку одлучивања у случају пројеката који могу имати значајан прекогранични утицај на чиниоце животне средине на територији Републике Србије (став 6.). О примљеним обавештењима о прекограничним утицајима предложеног пројекта друге државе Министарство обавештава заинтересоване органе и организације и јавност (став 7.).

Чланом 43. је прописано да носилац пројекта сноси трошкове израде, измене и допуне и ажурирања студије о процени утицаја пројекта, израде студије затеченог стања, обавештавања и учешћа јавности у поступку процене утицаја, рада техничке комисије, трошкове превода докумената, вештачења и извођења других доказа у поступку процене утицаја. Висину трошкова за рада чланова техничке комисије и вештачења прописује министар.

Чланом 44. прописана је обавеза надлежног органа да води евиденцију о покренутим и спроведеним поступцима и донетим одлукама, као јавну књигу. Министар прописује садржину, изглед и начин вођења јавне књиге. Надлежни орган уноси податке из јавне књиге у централну електронску базу података о покренутим, спроведеним поступцима процене утицаја и донетим одлукама коју води Министарство.

Чланом 45. прописано је да Министарство води централну електронску базу података и централни веб портал преко којег надлежни органи обавештавају заинтересоване органе и организације и јавност о покренутим поступцима процене утицаја, фазама поступка процене утицаја, роковима и начинима достављања мишљења, месту и времену одржавања јавних консултација, прекограничним консултацијама и омогућавају електронски приступ документацији (став 1). Надлежни орган дужан је да уноси податке из јавне књиге у централну електронску базу података о покренутим, спроведеним поступцима процене утицаја и донетим одлукама, као и обавештења и другу документацију о току поступка процене утицаја (став 2) а Министарство да омогући несметан приступ јавности централној електронској бази података у складу са законом (став 3).

Према члану 46. на питања покретања, вођења и окончања поступка процене утицаја која нису уређена овим законом сходно се примењују одредбе закона којим се уређује општи управни поступак.

**IV. НАДЗОР**

Чланом 47. уређен је надзор. Надзор над применом одредаба овог закона и прописа донетих на основу њега врши Министарство. Инспекцијски надзор врши Министарство преко инспектора за заштиту животне средине (у даљем тексту: инспектор) у оквиру делокруга утврђеног овим законом.

Члановима 48, 49. и 50. дефинисана су права и дужности инспектора, овлашћења инспектора и поверавање инспекцијског надзора. Аутономној покрајини и јединици локалне самоуправе поверавају се послови инспекцијског наџора над применом одредаба овог закона за пројекте за које је орган аутономне покрајине, односно локалне самоуправе надлежан за вођење поступка процене утицаја. Против решења инспектора може се изјавити жалба министру у року од 15 дана од дана пријема решења. Жалба на решење не одлаже његово извршење.

**V. КАЗНЕНЕ ОДРЕДБЕ**

Чл. 51 - 58. прописује казнене одредбе за привредни преступ и прекршај.

Чланом 51. прописане су новчане казне за привредни преступ правног лица - носиоца пројекта, одговорног лица у правном лицу - носиоцу пројекта и одговорног лица у државном органу, органу територијалне аутономије и органу јединице локалне самоуправе – носиоцу пројекта.

Члан 52. прописује новчану казну за привредни преступ правног лица - израђивача студије ако студију о процени утицаја пројекта изради супротно члану 24. став 4. овог закона. (став 1.). За привредни преступ из става 1. овог члана казниће се новчаном казном и одговорно лице у правном лицу – израђивачу студије (став 2).

Члан 53. прописује да се за привредни преступ из чл. 51. и 52. овог закона, поред прописане новчане казне, правном лицу може изрећи заштитна мера забрана правном лицу да се бави одређеном делатношћу у трајању од три до десет, а одговорном лицу заштитна мера забране вршења одређене дужности у трајању од три до десет година.

Члан 54. прописује да ће се новчаном казном казнити за прекршај предузетник ако учини неку од радњи из члана 51. став 1. овог закона (став 1). За прекршај из става 1. овог члана, поред прописане новчане казне, предузетнику се може изрећи и заштитна мера забране вршења одређене делатности у трајању од једне до три године (став 2).

Чланом 55. прописане су новчане казне за прекршај правног лица - носиоца пројекта, одговорног лица у правном лицу – носиоца пројекта, одговорног лица у државном органу, органу територијалне аутономије и органу јединице локалне самоуправе – носиоца пројекта и предузетника – носиоца пројекта.

Члан 56. прописује новчану казну за прeкршај предузетника - израђивача студије ако студију о процени утицаја пројекта изради супротно члану 24. став 4. овог закона. (став 1). За прекршај из става 1. овог члана, поред прописане новчане казне, предузетнику се може изрећи и заштитна мера забране вршења одређене делатности у трајању од једне до три године (став 2).

Чланом 57. прописана је новчана казна за прекршај одговорног пројектанта који је израдио и потписао документацију на основу које се доноси одлука о одобрењу за извођење пројекта или је у поступку техничке контроле својим потписом потврдио да та документација садржи мере и услове заштите животне средине из одлуке о сагласности на студију и студије о процени утицаја пројекта, односно одлуке да није потребна процена утицаја пројекта на животну средину супротно члану 9. став 3. Закона. У ставу 2. тог члана Закона прописана је и заштитна мера забране вршења одређене делатности од једне до три године.

Чланом 58. прописана је новчана казна за прекршај одговорног лица у надлежном органу.

**VI. ПРЕЛАЗНЕ И ЗАВРШНЕ ОДРЕДБЕ**

У прелазним и завршним одредбама члан 59-63. прописано је:

* решавање захтева поднетих до дана ступања на снагу овог закона окончаће се по одредбама Закона о процени утицаја на животну средину („Службени гласник РС”, бр. 135/04, 36/09) (члан 59);
* даном ступања на снагу овог закона престаје да важи Закон о процени утицаја на животну средину („Службени гласник РС”, бр. 135/04, 36/09) као и да ће се до доношења акта из члана 5. став 1, члана 12. став 4, члана 17. став 4, члана 22. став 9, члана 26. став 11, члана 29. став 8, члана 43. став 2. и члана 44. став став 2. овог закона примењивати прописи донети на основу Закона о процени утицаја на животну средину („Службени гласник РС”, бр. 135/04, 36/09) уколико нису у супротности са одредбама овог закона (члан 60);
* надлежни орган ће у року од годину дана од дана ступања на снагу овог закона успоставити интернет веб презентацију из члана 40. став 4. овог закона, а Министарство ће у року од три године од дана ступања на снагу овог закона успоставити централну електронску базу података и централни веб портал из члана 45. став 1. овог закона (члан 61);
* забрана скраћивања минималних рокова за учешће јавности у поступку процене утицаја (члан 62);
* овај закон ступа на снагу осмог дана од дана објављивања у „Службеном гласнику Републике Србије” осим одредаба чл. 12, 15, 17, 23, 26, 29, и 32. овог закона у делу који се односи на оцену прихватљивости које ће почети да се примењују протеком рока од две године од дана ступања на снагу овог закона (члан 63).

Oдредба члана 62. унета је у текст Закона на предлог Министарства рударства и енергетике које је у свом мишљењу на Предлог закона тражило да се исти у прелазним и завршним одредбама допуни новим чланом који би гласио: “Рокови прописани овим законом у случају стратешког енергетског пројекта уређују се посебним законом сагласно прописима којима је уређена област енергетике.“ Образложење је: „усаглашавање са Законом о енергетици и његовим подзаконским актима. Прописима у области енергетике предвиђено је да се за сваки стратешки енергетски пројекат доноси посебан пропис којим се поред осталог дефинишу и рокови за издавање аката.“ Такође је, као образложење за тај предлог, наведено да је „Одлуком Министарског савета Енергетске заједнице Југоисточне Европе 2015/09/МС-ЕnС од 16. октобра 2015. године Република Србија преузела обавезу да имплементира Уредбу (ЕУ) број 347/2013 Европског парламента и Савета од 17. априла 2013. године којом се утврђују смернице за трансевропске енергетске мреже. Наведеном уредбом, поред осталог, утврђени су и критеријуми које пројекат мора да испуни да би био одређен као стратешки енергетски пројекат, као и свеобухватни оквир за поједностављење поступака и скраћивање рокова за издавање дозвола неопходних за изградњу објеката. Чланом 10. наведене уредбе прописано је да се за стратешке енергетске пројекте доноси план имплементације у коме се дефинише временски план за: израду просторно планске и техничке документације, издавање свих потребних одобрења надлежних органа и институција, изградњу и пуштање у рад и издавање свих потребних дозвола, при чему рокови за издавање наведених аката укупно не могу бити дужи од 3,5 године од дана проглашења пројекта стратешким енергетским пројектом. Чланом 37а Закона о енергетици („Службени гласник РС“, 145/14,95/18-др.закон,40/21) и Програмом остваривања Стратегије развоја енергетике до 2025. године за период 2017 до 2023. године дефинисан је појам стратешки енергетски пројекат, начин промовисања неког пројекта у стратешки и обавезе и активности надлежних институција у погледу праћења реализације стратешких енергетских пројеката, као и задаци промотера пројекта. Овим актом прописано је да Влада на предлог министарства надлежног за послове енергетике формира сталну радну групу за стратешке енергетске пројекте која поред осталог координира активностима и прати рокове у реализацији пројекта. У циљу потпуног преношења захтева Уредбе 347/2013 неопходно је да се Законом о процени утицаја на животну средину дефинише да су стратешки енергетски објекти, објекти који су одређени као стратешки сагласно прописима којима је уређена област енергетике и да ће се рокови утврђени овим законом за стратешке енергетске објекте уредити посебним законом.“ На састанку одржаном 15. маја 2023. године коме су присуствовали представници Министарства рударства и енергетике, Министарства заштите животне средине и Енергетске заједнице, констатовано је да минимални рокови за учешће јавности у поступку процене утицаја прописани Законом о процени утицаја на животну средину јесу усаглашени са Директивом 2011/92/ЕУ о процени утицаја одређених јавних и приватних пројеката на животну средину и Директивом 2014/52/ЕУ о изменама и допунама Директиве 2011/92/ЕУ о процени утицаја одређених јавних и приватних пројеката на животну средину и да исти важе и за стратешке енергетске пројекте у поступку процене утицаја те да се они не би могли скраћивати на начин како је то у предлогу Министарства рударства и енергетике предложено, нити би се фазе и подфазе поступка процене утицаја прописане овим законом могле мењати или скраћивати. Следствено томе формулисана је одредба члана 62. Закона према којој се: „Поступак процене утицаја за стратешке енергетске пројекте спроводи у роковима прописаним овим законом ако посебним законом нису одређени други рокови“ (став 1). „У поступку процене утицаја пројеката из става 1. овог члана рокови из члана 14. став 3, члана 19. став 2, члана 25. став 3. и члана 26. став 3. овог закона не могу се скраћивати другим законом“ (став 2). „У поступку процене утицаја пројеката из става 1. овог члана фазе поступка или делови поступка једне фазе (подфазе) прописане овим законом не могу се мењати или рокови за спровођење скраћивати другим законом“ (став 3).

**VII. СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За спровођење овог закона у 2023. години нису потребна финансијска средства из буџета Републике Србије.

За спровођење овог закона за 2024. и 2025. годину биће потребна финансијска средства из буџета Републике Србије, с обзиром на то да је предвиђено да се средства обезбеђују у буџету за потребе успостављања и вођења централне електронске базе података и централног веб портала.

Средства за наведене намене у 2024. и 2025. години планираће се у оквиру лимита на разделу Министарства заштите животне средине који ће бити опредељени од стране Министарства финансија у складу са билансним могућностима.

Средства за успостављање и вођење централне електронске базе података и централног веб портала биће обезбеђена у буџету Републике Србије за 2024. и 2025. годину у износу од по 1.000.000,00 РСД годишње, на Разделу 25 - Министарство заштите животне средине, Глава 25.0 - Министарство заштите животне средине, Програм 0404 - Управљање заштитом животне средине, Функција 560 - Заштита животне средине некласификована на другом месту, Програмска активност 0004 – Администрација и управљање, Економска класификација 515 – Нематеријална имовина.

На пословима успостављања и рада на централној електронској бази података и централном веб порталу радиће постојећи запослени.